CELEX: 31991S3654
Language: el
Date: 1991-12-13 00:00:00
Title: Απόφαση αριθ. 3654/91/ΕΚΑΧ της Επιτροπής της 13ης Δεκεμβρίου 1991 για την τροποποίηση της απόφασης αριθ. 25-67 περί θεσπίσεως κανονισμού εφαρμογής του άρθρου 66 παράγραφος 3 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα περί εξαιρέσεως από την υποχρέωση προηγούμενης άδειας

Avis juridique important

|

31991S3654

Απόφαση αριθ. 3654/91/ΕΚΑΧ της Επιτροπής της 13ης Δεκεμβρίου 1991 για την τροποποίηση της απόφασης αριθ. 25-67 περί θεσπίσεως κανονισμού εφαρμογής του άρθρου 66 παράγραφος 3 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα περί εξαιρέσεως από την υποχρέωση προηγούμενης άδειας  

Επίσημη Εφημερίδα αριθ. L 348 της 17/12/1991 σ. 0012 - 0013 Φινλανδική ειδική έκδοση: Κεφάλαιο 8 τόμος 2 σ. 0006  Σουηδική ειδική έκδοση: Κεφάλαιο 8 τόμος 2 σ. 0006 

ΑΠΟΦΑΣΗ αριθ. 3654/91/ΕΚΑΧ ΤΗΣ ΕΠΙΤΡΟΠΗΣ  της 13ης Δεκεμβρίου 1991  για την τροποποίηση της απόφασης αριθ. 25-67 περί θεσπίσεως κανονισμού εφαρμογής του άρθρου 66 παράγραφος 3 της συνθήκης για την ίδρυση της Ευρωπαϊκής Κοινότητας Άνθρακα και  Χάλυβα περί εξαιρέσεως από την υποχρέωση προηγούμενης άδειαςΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 66 παράγραφος 3,  Μετά από σύμφωνη γνώμη του Συμβουλίου,  Εκτιμώντας:  ότι η Ανώτατη Αρχή, με την απόφαση αριθ. 25-67 (1), που τροποποιήθηκε με την απόφαση αριθ. 2495/78/ΕΚΑΧ (2), έχει εξαιρέσει, σύμφωνα με το άρθρο 66 παράγραφος 3, από την υποχρέωση για προηγούμενη άδεια ορισμένες κατηγορίες ενεργειών οι οποίες, λόγω της  σπουδαιότητος των στοιχείων του ενεργητικού ή των επιχειρήσεων τις οποίες επηρεάζουν οι ενέργειες αυτές και λόγω της φύσεως της συγκεντρώσεως που δημιουργούν, πληρούν τις προϋποθέσεις του άρθρου 66 παράγραφος 2-  ότι η πείρα έδειξε ότι η απόφαση αριθ. 25-67 πρέπει να προσαρμοστεί στις αλλαγές που μεσολάβησαν στον όγκο της παραγωγής, στην οικονομική δομή, στις συνθήκες της αγοράς και του ανταγωνισμού, ιδίως όσον αφορά τους ποσοτικούς περιορισμούς-  ότι η εξέλιξη των διαρθρώσεων του εμπορίου χάλυβα και άνθρακα στο εσωτερικό της Κοινότητας δικαιολογεί άνοδο των ορίων που προβλέπονται για τις συγκεντρώσεις μεταξύ επιχειρήσεων διανομής-  ότι, λόγω της εξελίξεως της αγοράς του παλαιοσιδήρου ως πρώτης ύλης, είναι αναγκαίο να ανέλθουν τα όρια πωλήσεως-  ότι η απαγόρευση για εξαίρεση από την υποχρέωση προηγούμενης άδειας σύμφωνα με τα κριτήρια του άρθρου 7 της απόφασης αριθ. 25-67 δεν ανταποκρίνεται πλέον στις απαιτήσεις της σιδηρουργίας- ότι, κυρίως, η συμμετοχή κατά 50 % ή η δημιουργία κοινών  επιχειρήσεων μπορούν να έχουν ως αντικείμενο επιχειρήσεις μικρού μεγέθους-  ότι οι συγκεντρώσεις οι οποίες συνίστανται στην άσκηση ομαδικού ελέγχου, είτε πρόκειται για από κοινού ίδρυση μιας νέας επιχειρήσεως είτε για από κοινού έλεγχο μιας υφιστάμενης επιχειρήσεως, μπορούν να δημιουργήσουν ιδιαίτερα προβλήματα, λόγω του ότι  αυτές οι συγκεντρώσεις είναι δυνατό να έχουν παράλληλα ως αντικείμενο ή ως αποτέλεσμα το συντονισμό σε θέματα ανταγωνισμού των συμμετεχουσών επιχειρήσεων-  ότι πρέπει να εξαιρεθεί από την υποχρέωση για προηγούμενη άδεια η από κοινού ίδρυση μιας νέας επιχείρησης ή ο από κοινού έλεγχος μιας υφιστάμενης επιχείρησης αν η δικαιοπραξία αυτή δεν έχει αξιόλογη επίπτωση στον ανταγωνισμό,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η απόφαση αριθ. 25-67 τροποποιείται ως εξής:  1. Στο άρθρο 1 περίπτωση 1, τα στοιχεία θ), ι) και ια) αντικαθίστανται από τα ακόλουθα στοιχεία:   "θ) ακατέργαστος χάλυψ (συνήθης χάλυψ: πλινθώματα, ημιπροϊόντα, ρευστός χάλυβας  6 000 000  τόνοι-  ι) ειδικοί χάλυβες υπό μορφή κραμάτων και μη (πλινθώματα, ημιπροϊόντα και ρευστός χάλυβας)  1 000 000  τόνοι-  ια) ελασματοποιηθέντα κατειργασμένα και τελικά προϊόντα  6 000 000  τόνοι-" 2. Στο άρθρο 3 η πράγραφος 1 αντικαθίσταται από το ακόλουθο κείμενο:  "1. Εξαιρούνται της υποχρεώσεως για προηγούμενη άδεια οι πράξεις που αναφέρονται στο άρθρο 66 παράγραφος 1 της συνθήκης και που έχουν ως άμεσο ή έμμεσο αποτέλεσμα συγκέντρωση μεταξύ:  α) επιχειρήσεων που ασκούν δραστηριότητα παραγωγής στον τομέα του χάλυβα και  β) επιχειρήσεων που δεν εμπίπτουν στο άρθρο 80, εφόσον:  - είτε η ετήσια παραγωγή των επιχειρήσεων που αναφέρονται στο στοιχείο α) δεν υπαρβαίνει το 20 % των ποσοτήτων σε τόνους που αναφέρονται στο άρθρο 1 σημείο 1, για τις ομάδες των προϊόντων που αναφέρονται στα στοιχεία ζ) έως ια),  - είτε η ετήσια κατανάλωση των σχετικών προϊόντων από ολόκληρο τον νέο όμιλο δεν υπερβαίνει 50 % της παραγωγής του τέτοιων προϊόντων,  - είτε οι επιχειρήσεις που αναφέρονται στο στοιχείο β) δεν χρησιμοποιούν περισσότερο από 50 000 τόνους συνήθους χάλυβα ή 5 000 τόνους ειδικού χάλυβα, εφόσον η αύξηση των τρόπων διαθέσεως των προϊόντων που προκύπτει για τις επιχειρήσεις που αναφέρονται  στο στοιχείο α) δεν υπερβαίνει τους 100 000 τόνους συνήθους χάλυβα ή τους 10 000 τόνους ειδικού χάλυβα επί τρία διαδοχικά έτη."  3. Στο άρθρο 4 παράγραφος 1, τα στοιχεία α) και β) αντικαθίστανται από το ακόλουθο κείμενο:  "α) είτε το συνολικό ύψος των εργασιών που πραγματοποιούνται ετησίως από τις επιχειρήσεις διανομής που επηρεάζονται από τη συγκέντρωση δεν υπερβαίνει τα 5 000 000 τόνους άνθρακα-  β) είτε η ετήσια αύξηση του συνολικού ύψους των εργασιών που προκύπτει από τη συγκέντρωση δεν υπερβαίνει τους 200 000 τόνους άνθρακα. Εντούτοις, οι πράξεις αυτού του είδους που επαναλαμβάνονται ή αφορούν συγχρόνως πολλές επιχειρήσεις διανομής  εξαιρούνται αδείας μόνον εφόσον η αύξηση του συνολικού ύψους των εργασιών που προκύπτει από αυτές δεν υπερβαίνει τους 600 000 τόνους."  4. Στο άρθρο 5 οι παράγραφοι 1 και 2 αντικαθίστανται από το ακόλουθο κείμενο:  "1. Εξαιρούνται της υποχρεώσεως για προηγούμενη άδεια οι πράξεις που αναφέρονται στο άρθρο 66 παράγραφος 1 της συνθήκης οι οποίες έχουν ως άμεσο ή έμμεσο αποτέλεσμα συγκέντρωση επιχειρήσεων που ασκούν, στον τομέα του χάλυβα, δραστηριότητα διανομής άλλη  από την πώληση για οικιακή κατανάλωση ή στις βιοτεχνίες (καλούμενες κατωτέρω επιχειρήσεις διανομής) εφόσον:  α) είτε ο συνολικός κύκλος εργασιών που πραγματοποιείται ετησίως για το χάλυβα - μη συμπεριλαμβανομένου του παλαιοσιδήρου - από τις επιχειρήσεις διανομής που επηρεάζονται από τη συγκέντρωση, δεν υπερβαίνει τα 500 εκατομμύρια Ecu-  β) είτε ο κύκλος εργασιών που πραγματοποιείται ετησίως για το χάλυβα - μη συμπεριλαμβανομένου του παλαιοσιδήρου - από επιχείρηση διανομής που αντιπροσωπεύει το ένα από τα μέρη που επηρεάζονται από μια συγκέντρωση η οποία αφορά δύο μόνο μέρη δεν  υπερβαίνει τα 100 εκατομμύρια Ecu. Οι πράξεις, ωστόσο, αυτού του είδους που επαναλαμβάνονται ή αφορούν συγχρόνως πολλές επιχειρήσεις διανομής δεν εξαιρούνται της υποχρεώσεως για προηγούμενη άδεια, μόνον εφόσον η συνολική αύξηση του κύκλου εργασιών που  προκύπτει δεν υπερβαίνει τα 200 εκατομμύρια Ecu.  2. Εξαιρούνται της υποχρεώσεως για προηγούμενη άδεια οι πράξεις που έχουν ως άμεσο ή έμμεσο αποτέλεσμα συγκέντρωση μεταξύ επιχειρήσεων που ασκούν δραστηριότητα διανομής στον τομέα του παλαιοσιδήρου, εφόσον:  α) είτε ο συνολικός όγκος εργασιών που πραγματοποιούνται ετησίως από τις επιχειρήσεις διανομής, οι οποίες επηρεάζονται από τη συγκέντρωση, δεν υπερβαίνει το 1 500 000 τόνους παλαιοσιδήρου-  β) είτε ο όγκος εργασιών που πραγματοποιούνται ετησίως από επιχείρηση διανομής που αντιπροσωπεύει το ένα από τα μέρη που επηρεάζονται από μια συγκέντρωση η οποία αφορά δύο μόνο μέρη δεν υπερβαίνει τους 500 000 τόνους παλαιοσιδήρου. Ωστόσο, ενέργειες  αυτού του είδους που επαναλαμβάνονται ή αφορούν συγχρόνως πολλές επιχειρήσεις διανομής εξαιρούνται της υποχρεώσεως για προηγούμενη άδεια, μόνον εφόσον η συνολική αύξηση του όγκου των εργασιών που προκύπτει δεν υπερβαίνει το 1 000 000 τόνους  παλαιοσιδήρου κατά τη διάρκεια τριών διαδοχικών ετών."  5. Το άρθρο 7 αντικαθίσταται από το ακόλουθο κείμενο:  "Άρθρο 7  1. Το άρθρο 6 δεν εφαρμόζεται στις πράξεις που αναφέρονται στο άρθρο 66 παράγραφος 1 της συνθήκης αν η συγκέντρωση είναι αποτέλεσμα της από κοινού ίδρυσης μιας νέας επιχείρησης ή του ελέγχου από κοινού μιας υφιστάμενης επιχείρησης και αν η πράξη έχει ως  συνέπεια συγκέντρωση μεταξύ:  α) αφενός, πολλών επιχειρήσεων, μία τουλάχιστον από τις οποίες εμπίπτει στην εφαρμογή του άρθρου 80 και οι οποίες δεν έχουν συγκεντρωθεί μεταξύ τους, αλλά για πραγματικούς ή νομικούς λόγους ελέγχουν από κοινού (ομαδικός έλεγχος) την επιχείρηση ή τις  επιχειρήσεις που αναφέρονται στο στοιχείο β) και,  β) αφετέρου, μιας ή περισσοτέρων επιχειρήσεων οι οποίες παράγουν, διανέμουν ή μεταποιούν ως πρώτες ύλες άνθρακα ή χάλυβα.  2. Τα άρθρα 1 έως 5 δεν εφαρμόζονται στις πράξεις που αναφέρονται στην παράγραφο 1 αν η παραγωγή, η κατανάλωση, το ύψος των εργασιών ή ο κύκλος εργασιών που εκφράζονται σε τόνους ή σε Ecu αντίστοιχα, των επιχειρήσεων που επηρεάζονται από τη συγκέντρωση  υπερβαίνει κατά 50 % τα όρια που καθορίζονται στα άρθρα 1 έως 5 που, ενδεχομένως, εφαρμόζονται στην ενέργεια.  3. Το παρόν άρθρο δεν επηρεάζει την ενδεχόμενη εφαρμογή του άρθρου 65 της συνθήκης ΕΚΑΧ στη δημιουργία κοινών επιχειρήσεων συνεταιριστικής μορφής καθώς και στις περιπτώσεις περιορισμών του ανταγωνισμού που δεν συνδέονται και δεν είναι αναγκαίες για την  πραγματοποίηση μιας συγκέντρωσης."  Άρθρο 2  Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 13 Δεκεμβρίου 1991. Για την Επιτροπή  Leon BRITTAN  Αντιπρόεδρος   (1) ΕΕ αριθ. 154 της 14. 7. 1967, σ. 11. (2) ΕΕ αριθ. L 300 της 27. 10. 1978, σ. 21.